福嚴推廣教育班第34期

**《十住毘婆沙論》卷9**

**〈四法品第十九〉**

**（大正26，65c19-68c6）**

釋厚觀（2017.09.30）

**壹、菩薩應離、應行之諸類四法**

**（壹）應離四種失智慧法，應行四種得智慧法**

**一、修三十二相業以智慧為本，故應遠離退失智慧法，常修習得智慧法**

如所說得三十二相諸業，菩薩應一心修習，修如此三十二相業以慧為本。

是故：**退失慧四法，菩薩應遠離；得慧四種法，應常修習行。**

有四法能退失慧，菩薩所應遠離。復有四得慧法，應常修習。

**二、別釋**

**（一）失智慧四法**

何等四法失慧？[[1]](#footnote-1)

一、不敬（66a）法及說法者。

二、於要法祕匿[[2]](#footnote-2)悋惜。

三、樂法者，為作障礙壞其聽心。

四、懷憍慢，自高卑人。

迦葉！是為菩薩四法退失智慧。

**（二）得智慧四法**

何等四法得慧？[[3]](#footnote-3)

一、恭敬法及說法者。

二、如所聞法及所讀誦，為他人說，其心清淨，不求利養。

三、知從多聞得智慧故，勤求不息如救頭然。

四、如所聞法，受持不忘，貴[[4]](#footnote-4)如說行，不貴言說。是為四。

**（貳）應離侵食善根四法，應修習增長善根四法**

**一、欲增益智慧，應遠離侵食善根法，修習增善根法**

若人不壞諸善根者，是人能捨失慧四法，能行得慧四法。是故求增益智慧者，如偈說：**食**[[5]](#footnote-5)**善根四法，菩薩應遠離；增善根四法，菩薩應修習。**

**二、別釋**

**（一）侵食善根四法**

何等是侵食善根四法？[[6]](#footnote-6)

一、懷憍慢，貪求世事。

二、著利養，出入諸家。

三、起憎嫉，謗諸菩薩。

四、未聞經，聞不信受。

**（二）增長善根四法**

何等是增長善根四法？[[7]](#footnote-7)

一、所未聞經，求之無厭，所謂六波羅蜜菩薩藏。

二、於眾生，除憍慢心，謙遜下[[8]](#footnote-8)下。

三、如法得財，趣[[9]](#footnote-9)足而已，離諸邪命，樂行四聖種行[[10]](#footnote-10)。

四、於他罪，若實不實，無有刺譏[[11]](#footnote-11)，不求人短。

**（參）應離四諂曲法，應修四直心相**

**一、欲增益善根，應遠離諂曲相，常修習直心相**

若於法中有所不達，心不違逆，以佛為證[[12]](#footnote-12)，佛是一切智，其法無量，隨宜而說，非我所知。如是增益善根四法，非諂曲[[13]](#footnote-13)者所能成就。是故：

**菩薩應遠離，諂曲相四法；應常修習行，直心相四法。**

在家、出家菩薩，應遠離四諂曲法，如曲木在稠林[[14]](#footnote-14)難可得出。如是[[15]](#footnote-15)世間有佛弟子，雖入佛法，不能得出生死深林。

**二、別釋**

**（一）四諂曲法**

何等為四？[[16]](#footnote-16)

一、於佛法懷疑不信，無有定心。

二、於眾生憍慢、瞋恨。

三、於他利，心生貪嫉。

四、毀（66b）謗菩薩，惡聲流布。是為四。

**（二）四直心相**

何等是四直心相？[[17]](#footnote-17)

一者、有罪即時發露，無所隱藏，悔過除滅，行無悔道。

二者、若以實語，失於王位及諸財寶，猶不妄語，口未曾說輕人之言。

三者、若人惡口罵詈[[18]](#footnote-18)、輕賤、譏謗、繫閉、鞭杖、考[[19]](#footnote-19)掠[[20]](#footnote-20)等罪，但怨前身，不咎[[21]](#footnote-21)於他，信業果報，心無恚恨。

四者、安住信功德中，諸佛妙法，甚難信解，心清淨故，皆能信受。

**（肆）應離四敗壞菩薩法，應修四調和菩薩法**

**一、欲行四直心相，應捨離敗壞菩薩法，修習調和菩薩法**

敗壞菩薩行四諂曲，調和菩薩有四直行，是故菩薩，欲不行諂曲相，欲行直心。如說：**應捨離四種，敗壞菩薩法；應修習四種，調和菩薩法。**

**二、別釋**

**（一）四敗壞菩薩法**

云何名為四敗壞菩薩法？[[22]](#footnote-22)

一、多聞而戲調，不隨法行。

二、於教化而生戲論，不敬順和尚[[23]](#footnote-23)、阿闍梨。

三者、不能消人信施，毀壞防制而受供養。

四者、不敬柔善菩薩，心懷憍慢。是為四。

**（二）四調和菩薩法**

云何名為四調和菩薩法？[[24]](#footnote-24)

一、常樂聞所未聞法，聞已能如所說行，依法、依義、依如說行。

二、隨順義趣，不惑言辭，調和易化，於師事中用意[[25]](#footnote-25)施[[26]](#footnote-26)作。

三、不失戒定，清淨活命。

四、於[[27]](#footnote-27)調和菩薩，生恭敬心，隨順情重，破憍慢心，求其功德。

**（伍）應離四種錯謬，應修四種菩薩道**

**一、遠離四種錯謬，修習四種菩薩道，方名調和菩薩**

復次，菩薩有四種錯謬，常於此中求菩薩短，是名敗壞菩薩；若能親近四種善道，是名調和菩薩。如偈說：

**菩薩應遠離，四種菩薩謬；菩薩應修習，四種菩薩道。**

**二、別釋**

**（一）四種錯謬**

何謂菩薩四種錯謬？[[28]](#footnote-28)

一、於非器眾生說甚深法，是名錯謬。

二、樂深大法者，為說小乘，是名錯謬。

三、於正行道者，持戒善心，輕慢（66c）不敬，是名錯謬。

四、於未成就者，未可信而信，**攝破戒惡人，以為親善**，是名錯謬。

**（二）四種菩薩道**

何等為四種菩薩道？[[29]](#footnote-29)

一、於一切眾生，行平等心。

二、以善法教化一切。

三、等為一切眾生說法。

四、以正行，行於一切眾生。

**（陸）應離四種像菩薩法，應修四種真實功德**

**一、欲行四菩薩正道，應遠離像菩薩法，應修習真實功德**

若常行菩薩四種錯謬，不樂思惟諸法，不勤修習善法，則是像菩薩。

是故：**諸菩薩法中，四種像菩薩，佛說如是法，一一應遠離。**

**二、別釋**

**（一）四種像菩薩法**

何等為四？[[30]](#footnote-30)

一、貪重利養，不貴於法。

二、但為名譽，不求功德。

三、求欲自樂，不念眾生。

四、貪樂眷屬，不樂遠離。是為四。

**（二）四種真實菩薩法**

問曰：像菩薩法云何可捨？

答曰：若菩薩應修菩薩初行功德，是則能離像菩薩法，是故菩薩若欲離像菩薩法，

如偈說：**初行四功德，精勤令得生；生已令增長，增長已當護。**

何等為四？[[31]](#footnote-31)

一者，信解空法，亦信業果報。

二者，樂無我法，而於一切眾生生大悲心。

三者，心在涅槃而行在生死。

四者，布施為欲成就眾生，而不求果報。

**（柒）應親近四種善知識、應遠離四種惡知識**

**一、欲生四種真實功德，應親近善知識，遠離惡知識**

若人欲生菩薩初行四功德，增長守護者，當親近善知識。如偈說：

**菩薩當親近，四種善知識；亦應當遠離，四種惡知識。**

菩薩愛樂阿耨多羅三藐三菩提者，應當親近恭敬供養四種善知識，當深遠離四種惡知識。

**二、別釋**

**（一）四種善知識**

何等為四種善知識？[[32]](#footnote-32)

一、於來求者生賢友想，以能助成無上道故。

二、於說（67a）法者生善知識想，以能助成多聞智慧故。

三、稱讚出家者生善知識想，以能助成一切善根故。

四、於諸佛世尊生善知識想，以能助成一切佛法故。

**（二）四種惡知識**

何等為四種惡知識？[[33]](#footnote-33)

一、求辟支佛乘心，樂少欲少事。

二、求聲聞乘比丘，樂坐禪者。

三、好讀外道路伽耶[[34]](#footnote-34)經，莊嚴文頌巧問答者。

四、所親近者，得世間利不得法利。

**三、結說**

是故菩薩應親近四善知識，遠離四惡知識。

**（捌）欲得四大藏、過魔事、生福德、攝善法等四類四法，應遠離諸二法**

**一、得四大藏、過魔事、生福德、攝善法等四類四法**

**（一）略說親近善知識能得四類功德**

若菩薩能遠離四惡知識、親近四善知識者則（1）**得四廣大藏、**（2）**過一切魔事法、**（3）**能生無量福德、**（4）**盡能攝取一切善法**。

問曰：何等是菩薩大[[35]](#footnote-35)藏法？何等是能過一切魔事法？何等是能生無量福德法？何等是能攝取一切善法？

答曰：**諸菩薩有四，廣大藏妙法，四攝諸善法，菩提心為先。**

**（二）別釋四類功德**

**1、菩薩四大法藏**

何等為四？[[36]](#footnote-36)

一、得值佛。

二、得聞六波羅蜜。

三、於說法者心無瞋閡[[37]](#footnote-37)。

四、以不放逸心樂住阿練若處。是為四大藏。

**2、過一切魔事之四法**

**能過一切魔**者，有四法。何等四？[[38]](#footnote-38)

一、不捨菩提心。

二、於一切眾生心無瞋礙。

三、覺知一切諸見。

四、於諸菩薩心無憍慢。是為四。

**3、得無量福德之四法**

**得無量福德法**，復有四法。何等為四？[[39]](#footnote-39)

一、於法施無所悕求。

二、於破戒惡人生大悲心。

三、於教眾生中發無上菩提。

四、於下劣眾生而行忍辱。是為四。

**4、攝一切善法之四法**

**攝一切善法**者，有四法。何等為四？[[40]](#footnote-40)

一、於空閑不現矯異[[41]](#footnote-41)常行[[42]](#footnote-42)。

二、行四攝法[[43]](#footnote-43)不求恩報。

三、不惜身命護持正法。

四、種諸善根時以菩提心為先。是為四。

是一一四法（67b）皆應廣解，於文煩多故不廣[[44]](#footnote-44)，今如佛所說以偈略解。

**二、若菩薩欲得諸菩薩藏等，應當遠離諸二法**

**（一）總標**

若菩薩欲得諸菩薩藏，欲過一切魔事，欲攝一切善法者，

皆當遠離：**二空繫、二縛，二障、二垢法，二瘡及二坑，二燒、二病法。**

若菩薩欲得諸菩薩藏等功德者，應當遠離是諸二法。

**（二）別釋**[[45]](#footnote-45)

何等為二空[[46]](#footnote-46)繫法？一、貪著應路伽耶等經，二、嚴飾衣鉢。

二縛者：一、著諸見縛，二、貪名[[47]](#footnote-47)利縛。

二障法者：一、親近白衣，二、疎遠善人。

二垢法者：一、忍受諸煩惱，二、樂諸檀越知識。

二瘡法者：一、見他人過，二、自藏其過。

二坑法者：一、毀壞正法，二、破戒受供。

二燒法者：一、以穢濁心而著袈裟，二、受淨戒者供給。

出家之人有二病難治：一、增[[48]](#footnote-48)上慢人自謂能降伏心，二、求大乘者沮壞[[49]](#footnote-49)其意。

**（玖）行四諦相能速得佛菩提，行四法為三聖所稱讚**

**一、遠離諸二法，更有得菩提四法，為三聖所稱歎之四法**

若菩薩遠離如是等法，更有疾得阿耨多羅三藐三菩提法，則能疾得，又得諸佛、辟支佛、阿羅漢之所稱歎。

問曰：何等法是疾得阿耨多羅三藐三菩提法？何等是諸佛、辟支佛、阿羅漢之所稱歎？

答曰：**能行四諦相，疾得佛菩提；又**[[50]](#footnote-50)**行四法者，三聖所稱歎。**

**二、別釋**

**（一）行四諦相，速得佛菩提**

何等為四諦相？

一、求一切善法故勤行精進。

二、若聽受讀誦經法，如所說行。

三、厭離三界如殺人處，常求免[[51]](#footnote-51)出。

四、為利益安樂一切眾生故自利其心。

「諦」名真實不誑，得阿耨多羅三藐三菩提故名為不虛。

**（二）行四法為三聖所稱歎**

復有四法為三聖稱歎，何等為四？

一、乃至失命不為惡事。

二、常行法施。

三、受法常一（67c）其心。

四、生染心即能正觀染心、起染因緣。是染根者，何名為染？何者是染？於何事起？誰生是染？如是正憶念，知虛妄無實、無有，決定信解諸法空故[[52]](#footnote-52)、無所有法故。如是正觀染因緣故，不起諸惡業；餘一切煩惱亦如是觀。

**貳、菩薩正行十法能淨治初地**

**（壹）得聖人稱歎，具足捨心，能次第成就六種功德**

**一、無疲厭心**

菩薩得是大人所稱歎法，離諸惡煩惱業故，心則**具足捨心**者，如說：

**具足於捨**[[53]](#footnote-53)**心，求世出世利；求此諸利時，心無有厭倦。**[[54]](#footnote-54)

是菩薩具足捨法，欲行法施、行財施利益眾生故，若求世間、出世間諸利，未得時心無疲懈。

**世間利**者，善解世間經書、技藝、方術、巧便等。

**出世間利**者，諸[[55]](#footnote-55)無漏根、力、覺、道法。

**二、知經論義趣，三、善知世間宜法**

如說：**如是求二利**[[56]](#footnote-56)**，心無有疲懈，以無疲懈故，能得諸深法。**[[57]](#footnote-57)

**因從求經書，而能得智慧，具足知世間、最上第一法。**[[58]](#footnote-58)

「**無疲懈**」者，疲懈名厭惡。

所學若無厭惡則心無疲倦；若無疲倦則求諸經、藝、醫方、技術、禮儀、法則皆無疲倦。無疲倦故則**得智慧**，具足**深知世間宜法**。

「**世間法**」者，方俗[[59]](#footnote-59)所宜。隨世間心，世間治法皆悉能知，是故能知上、中、下眾生宜而引導。

**四、具足慚愧心**

**（一）善知世間法，知罪福，具足慚愧心**

善解世間事，深有慚愧心。隨宜引導者，於上、中、下者各有所宜。

「慚愧」[[60]](#footnote-60)者，自恥所行名為**慚**，因他生恥名為**愧**；有人以自作而羞，見他而愧。世間法中，愧為先用。如經說︰「**二清白法，護持世間，所謂慚愧。**」[[61]](#footnote-61)

如偈說：（68a）**隨人有愧時，知法知罪福；無愧善人遠，無惡而不作。**[[62]](#footnote-62)

**（二）釋疑：菩薩何須知世間宜法**

問曰︰何故慇懃教菩薩善知世間宜法？

答曰︰菩薩若知世間法者，則於眾生易相悅入，化導其心，令住大乘。

若不知世法，乃至不能教化一人，是故**世間法者，則是教化眾生方便之道**。

**（三）別釋「愧、恭敬」二心**

菩薩如是**知世間法，具足慚愧心。**如說：

**加惡而敬養，何況利己者！有愧有恭敬，不輕笑善者。**

是菩薩愧心多故，於諸惡人尚[[63]](#footnote-63)能恭敬供養、迎送問訊，何況善人能利我有功德者！有**愧、恭敬**二心故，於諸賢善少知識者，而不輕慢，作是念︰「有功德者，自隱於世，如灰覆火；鄙薄[[64]](#footnote-64)世法，不應輕賤，若我以小因緣而輕賤者，即便得罪。」

**五、成堪忍力**

復次，**凡諸有所作，雖難能究竟，則於世間中，亦是不退相**。[[65]](#footnote-65)

是菩薩凡有所作，若起塔寺、若設大會、若救罪人，如是等一切世間諸難事中，心無廢退。所造未成，要以種種諸方便力，身、口、心力令得成就。不但佛法有不退轉，世間事中亦有不退轉相。

問曰︰以何因緣能成此事？

答曰︰有**堪忍力**者，則能究竟。

**六、供養諸佛而正修行**

如說︰**得大堪忍力，深供養諸佛，隨佛所教化，皆悉能受持。**[[66]](#footnote-66)

菩薩得堪忍力故，以是力於**諸佛供養敬禮**，隨宜供奉衣服、飲食等。

又**佛教化，若持戒、禪定，若降伏心意，若實觀諸法**，於是事中，（68b）**用堪任力**，如人得利刀，宜應有益中用，不於無益中用。

**（貳）淨治初地十法**

**一、舉偈總說**

如說：

**以**（1）**信**（2）**悲**（3）**慈**（4）**捨，堪受**（5）**無疲厭**[[67]](#footnote-67)**，又**（6）**能知義趣，**（7）**引導眾生心，**

（8）**愧**（9）**堪受第一，**（10）**深供養諸佛，住佛所說中，正行此十法，**

**能**[[68]](#footnote-68)**淨治初地，是則菩薩道。**[[69]](#footnote-69)

**二、略釋十法**

**（一）信**

若菩薩以信為始，後住佛故[[70]](#footnote-70)，則能淨治初地，是十法中以「信」為初。

「信」，名於諸佛法因緣中心得決定，又加好樂。何以故？是菩薩心性清淨故，得深根信力。

**（二）大悲**

有信力故，於眾生中而生悲心。作是念︰「一切諸佛法，以大悲為本，我今一心好樂佛法，是故於眾生中，應生悲心。」此悲漸增，則成大悲。

**（三）慈**

得大悲故，於眾生中則生慈心。作是念︰「我應隨力利益眾生。」則成實悲。

**（四）捨**

行慈利眾生時，即能行捨，內外所有皆能施與。作是念︰「如我是物，為欲利益安樂眾生。」則成實慈。

**（五）無疲厭**

又諸眾生信受我語，為欲行捨，求利財物故，堪受種種諸苦惱事。作是念︰「若有疲厭，則於世間技藝、經書、田[[71]](#footnote-71)作、工巧諸求財利因緣，則無所獲。」

是故應於世間技藝、經書等無有疲厭。

**（六）能知義趣**

以堪受故，能知義趣。作是念︰「世間經書以義為味。」

若人善知經書義味，則於世間[[72]](#footnote-72)法悉能通了。

**（七）引導眾生**

能通了故，則能引導上、中、下眾生。

**（八）慚愧**

作是念︰「若人無有慚愧，則不能令眾生歡喜。」

為令歡[[73]](#footnote-73)喜故，當行慚愧。

**（九）堪受**

作是念︰「若無堪受，則不成世間、出世間利。有堪受故，則能引導一切眾生皆令歡喜；（68c）心歡喜故，信受我語。」

以信受故，勤行方便而作唱導[[74]](#footnote-74)。

**（十）供養諸佛**

作是念︰「若眾生供養佛者，則多所利益。」

欲令眾生供養佛故，即自一心供養於佛及形像舍利。眾生信受，則便隨效供養於佛，種人天因緣，住於三乘。

**（參）結說**

菩薩如是次行十法，則能淨治初地。

1. （1）《大寶積經》卷112〈43普明菩薩會〉（大正11，631c21-25）：

菩薩有四法退失智慧，何謂為四？

（1）不尊重法，不敬法師。（2）所受深法，祕不說盡。（3）有樂法者，為作留難，說諸因緣，沮壞其心。（4）憍慢自高，卑下他人。迦葉！是為菩薩四法退失智慧。

（2）《佛說遺日摩尼寶經》（大正12，189b10-13）：

菩薩有四事法智慧為減，何等為四事？

一者、不敬經、不敬師，二者、人有欲聞經者中斷之，三者、人有求深經者愛惜不肯與，四者、自貢高輕侮他人。是為四。

（3）《佛說摩訶衍寶嚴經》（大正12，194a28-b3）：

菩薩有四法失般若波羅蜜，云何為四？

一者、不尊法、不敬法師。二者、為法師者慳惜悋法。三者、欲得法者為法作礙，呵責輕易，不為說法。四者、憎慢貢高、自大譽毀他。是謂迦葉！菩薩有四法失般若波羅蜜。

（4）《佛說大迦葉問大寶積正法經》卷1（大正12，200c22-28）：

世尊告迦葉言：「有四種法破壞菩薩智慧。」

迦葉白言：「四種法者，其義云何？」

「四種法者：一者、於佛教法而生輕慢。二者、於法師處憎嫉法師。三者、隱藏正法令不見聞。四者、他欲樂法數數障礙，瞋恚斷善，覆蓋不說；誑賺他人，唯自求利。迦葉！如是四種，是名壞滅菩薩智慧。」

（5）《大乘寶雲經》卷7〈7寶積品〉（大正16，276a28-b11）：

爾時佛告寶積菩薩言：「善男子！有四種法退失菩薩智慧。何謂為四？

（1）於佛正法無尊重心，亦不恭敬是說法者，慳嫉正法。（2）設有人來求正法者而不為說。（3）於樂法者為作留難。（4）遮護覆藏自生憍慢，復加誹謗說正法者。寶積！如是四法退失智慧。」

（6）《大寶積經論》卷1（大正26，205c20-206a2）：

問曰：云何不尊重等法，令能退失智慧？

答曰：（1）瞋恨故不敬，不敬故不聞，不聞故不生解，以不生解故，即現退失智慧。（2）吝惜諸法，所受諸法祕不盡說，故不聞；不聞故於未來世中眾緣不具；緣不具故退失智慧。（3）有樂法者為作留難，說諸因緣沮壞其心，說有餘言。所犯覆藏不能悔過等故，得聞障報已，聞障報故得愚癡因，是故未來必得愚癡，以愚癡故退智慧。（4）其心憍慢、自高讚己，卑下他人故令恨他，以恨他故即為倒說；已顛倒說故，於未來世中招倒，以招倒故退失智慧。

（7）印順法師，《寶積經講記》，pp.24-26。 [↑](#footnote-ref-1)
2. 匿（ㄋ一ˋ）：1.隱藏，隱瞞。（《漢語大詞典》（一），p.969） [↑](#footnote-ref-2)
3. （1）《大寶積經》卷112〈43普明菩薩會〉〈43普明菩薩會〉（大正11，631c26-29）：

菩薩有四法得大智慧。何謂為四？

（1）常尊重法，恭敬法師。（2）隨所聞法，以清淨心，廣為人說，不求一切名聞利養。（3）知從多聞生於智慧，勤求不懈，如救頭然。（4）聞經、誦持、樂如說行，不隨言說。是為菩薩四法得大智慧。

（2）《佛說遺日摩尼寶經》（大正12，189b14-18）：

菩薩復有四事法智慧為增，何等為四？

一者、恭敬經、尊師。二者、人有來聽經者不中斷。三者、人有欲得深經者不愛藏。四者、具足為人說經，不從人有所徼冀，常自精進，常隨法行不嘩說。是為四。

（3）《佛說摩訶衍寶嚴經》（大正12，194b4-9）：

菩薩有四法得般若波羅蜜。云何四？

一者、尊法、敬重法師。二者、隨受聞法、廣為他說，心無愛著亦無所求，為般若波羅蜜故，捨一切財物，求多學問如救頭然。三者、聞已受持。四者、行法不著言說。是謂迦葉！菩薩有四法得般若波羅蜜。

（4）《佛說大迦葉問大寶積正法經》卷1（大正12，201a6-12）：

佛告迦葉波：「有四最上法觀，增長菩薩大智。」

迦葉白言：「是義云何？」

「此四法者：一者、於佛教法深生尊重。二者、於法師處勿生輕慢。三者、如聞得法為他解說，起正直心，不求一切利養。四者、稱讚多聞增長智慧，一向正心如聞受持，行真實行而不妄語。迦葉！此四種法增長菩薩大智慧故。」

（5）《大乘寶雲經》卷6〈7寶積品〉（大正16，276b-17）：

善男子！有四種法增長菩薩摩訶薩廣大智慧。何等為四？所謂（1）敬重正法及說法者。（2）隨所聽得微妙正法，廣為他人分別解說，不求名聞，無希望心而為說法。（3）勤求正法，如救頭然。（4）隨所聞聽，堅固受持，如法修行。善男子！如是四法增長菩薩廣大智慧。

（6）印順法師，《寶積經講記》，pp.27-29。 [↑](#footnote-ref-3)
4. 貴：4.崇尚，重視，以為寶貴。（《漢語大詞典》（十），p.147） [↑](#footnote-ref-4)
5. 食：1.通“蝕”消耗，虧耗。3.通“蝕”消亡。（《漢語大詞典》（十二），p.477） [↑](#footnote-ref-5)
6. （1）《大寶積經》卷112〈43普明菩薩會〉（大正11，632a12-16）：

復次，迦葉！菩薩有四法所生善法滅不增長。何謂為四？（1）以憍慢心讀誦修學路伽耶經。（2）貪利養心詣諸檀越。（3）增毀菩薩。（4）所未聞經違逆不信。

（2）《佛說摩訶衍寶嚴經》（大正12，194b21-25）：

菩薩成就四法，生善法則滅，善不增長。云何為四？

一者、貢高憍慢，學世經典。二者、貪著財物數至國家。三者、嫉妬誹謗。四者、未曾聞經聞說誹謗。是謂迦葉！菩薩成就四法，生善則滅，善不增長。

（3）《佛說大迦葉問大寶積正法經》卷1（大正12，201b22-28）：

有四法具足，令諸菩薩已生、未生善法皆令滅盡，永不增長。

迦葉白言：「云何四法？」

「一者、世間所有深著我見。二者、觀察種族，住著利養，行呪力事。三者、瞋恨菩薩，偏讚佛教不普稱讚。四者、未聞難見經法聞之疑謗。如是迦葉！具此四法，令諸菩薩已生、未生善法皆悉滅盡，永不增長。」

（4）《大乘寶雲經》卷7〈7寶積品〉（大正16，276b29-c4）：

善男子！具四種法，菩薩摩訶薩一切善根不得生長。何等為四？

（1）自生憍慢。（2）勤求世間文章、呪術。（3）勤求利養、貪著名聞。（4）以欺誑心而誑於他。善男子！具是四法，菩薩摩訶薩一切善根永不增長。

（5）《大乘集菩薩學論》卷10〈7護受用福品〉（大正32，104b8-12）：

若菩薩具此四法，則未生善法令滅，已生善法亦不增長。何等為四？

（1）謂於世間深著過慢。（2）巧構言辭耽著利養。（3）樂觀種姓，嫌讚菩薩。（4）於未說未聞契經而輒生誹謗。

（6）印順法師，《寶積經講記》，pp.34-36。 [↑](#footnote-ref-6)
7. （1）《大寶積經》卷112〈43普明菩薩會〉（大正11，632b28-c4）：

復次迦葉！菩薩有四法，所生善法增長不失。何謂為四？

（1）捨離邪法，求正經典──六波羅蜜菩薩法藏。（2）心無憍慢，於諸眾生謙卑下下。（3）如法得施，知量知足，離諸邪命，安住聖種。（4）不出他人罪過虛實，不求人短。若於諸法心不通達作如是念：「佛法無量，隨眾所樂而為演說，唯佛所知，非我所解，以佛為證，不生違逆。」迦葉！是為菩薩四法，所生善法增長不失。

（2）《佛說遺日摩尼寶經》（大正12，189c1-7）：

菩薩有四事，求經道及有所求索不中斷。何謂四事？

（1）但求索好經法，六波羅蜜及菩薩毘羅經，及佛諸品。（2）去瞋恚之心，敬事十方天下人，如奴事大夫。（3）樂於經，不為外道自益身也。（4）自守不說人惡及讒溺於人，所不聞經不限佛智也，隨其所喜經者各自聞得。是為四。

（3）《佛說摩訶衍寶嚴經》（大正12，194b26-c4）：

菩薩成就四法，善不衰退、增長善法。云何為四？

一者、樂聞善法、不樂聞非法，樂六度無極菩薩篋藏。二者、下意不慢眾生。三者、以法知足、除去邪慢，他犯不犯、不說其過，不求他人誤失之短。四者、所不知法不說是非，以如來證，如來無量境界隨眾生根，佛所說法我不能達。是謂迦葉！菩薩成就四法，善不衰退、增長善法。

（4）《佛說大迦葉問大寶積正法經》卷1（大正12，201c8-17）：

佛告迦葉波：「有四法具足，令諸菩薩善法不滅得法增勝。」

迦葉白言：「云何四法？」

「一者、願聞其善，不願聞惡，求行六波羅蜜及菩薩藏。二者、除去我見，心行平等，令一切眾生得法利歡喜。三者、遠離邪命，得聖族歡喜，不說他人實不實罪，亦不見他過犯。四者、若此深法自智不見，而不謗毀彼佛如來，如是而見、如是而知，我不能知佛智無邊種種無礙，如來為諸眾生演說此法。如是迦葉！具此四法，令諸菩薩善法不盡得法增勝。」

（5）《大乘寶雲經》卷6〈7寶積品〉（大正16，276c4-12）：

善男子！具有四法菩薩摩訶薩生生世世增長善根，轉勝明淨，不復退失。何謂為四？

（1）捨離一切不淨之法，勤求一切清淨正法。夫正法者，所謂六波羅蜜菩薩法藏。（2）於諸眾生心無憍慢，猶若家犬，如法受施，而自知量，捨離一切諸邪慢等。（3）安心知足，住於聖種。（4）不說他人罪過虛實，不求人短。

（6）印順法師，《寶積經講記》，pp.36-39。 [↑](#footnote-ref-7)
8. 下：10.居人之下，謙讓。（《漢語大詞典》（一），p.306） [↑](#footnote-ref-8)
9. 趣：1.通“取”。僅僅。2.通“取”。求取，采取。（《漢語大詞典》（九），p.1142）。 [↑](#footnote-ref-9)
10. （1）《中阿含經》卷21〈15長壽王品〉（86經）《說處經》（大正1，563b22-c10）。

（2）《十住毘婆沙論》卷17〈33助尸羅果品〉（大正26，116b23-b24）：

四聖種者：所謂趣得衣服而足，趣得飲食而足，趣得坐臥具而足，樂斷樂修行。

（3）《大智度論》卷27〈1序品〉（大正25，258a19-20）：

復有四聖種道：不擇衣、食、臥具、醫藥、樂斷苦修定。

（4）印順法師，《初期大乘佛教之起源與開展》，p.201：

四聖種是：隨所得衣服喜足；隨所得飲食喜足；隨所得房舍喜足；欲斷樂斷，欲修樂修。……律制又有「四依」，是受具足時所受的，內容為：糞掃衣、常乞食、樹下住、陳棄藥。「四依」，其實就是「四聖種」，《僧祇律》說：「依此四聖種，當隨順學！」稱四依為四聖種，足以說明四依是依四聖種而轉化來的。《長部》的《等誦（結集）經》，立四聖種，而《長阿含》的《眾集經》，就稱第四為「病瘦醫藥」。所以，「四依」是除去第四聖種，而改為「陳棄藥」，作為出家者不能再簡僕的生活標準。 [↑](#footnote-ref-10)
11. （1）刺譏：亦作“刺幾”。猶言譏刺。（《漢語大詞典》（二），p.657）

（2）譏刺：譏評諷刺。（《漢語大詞典》（十一），p.434） [↑](#footnote-ref-11)
12. 證：1.憑證，證據。2.以之為准則。（《漢語大詞典》（十一），p.429） [↑](#footnote-ref-12)
13. （1）諂曲：曲意逢迎。（《漢語大詞典》（十一），p.314）

（2）《十住毘婆沙論》卷4〈7調伏心品〉（大正26，37a11-12）：

諂者，心佞媚。曲者，身、口業現有所作。 [↑](#footnote-ref-13)
14. 稠林：密林。（《漢語大詞典》（八），p.103） [↑](#footnote-ref-14)
15. 〔是〕－【宋】【元】【明】【宮】。（大正26，66d，n.1） [↑](#footnote-ref-15)
16. （1）《大寶積經》卷112〈43普明菩薩會〉（大正11，632a24-28）：

復次，迦葉！菩薩有四曲心所應遠離。何謂為四？

（1）於佛法中心生疑悔。（2）於諸眾生憍慢瞋恨。（3）於他利養起嫉妬心。（4）訶罵菩薩廣其惡名。迦葉！是為菩薩四曲心，所應遠離。

（2）《佛說遺日摩尼寶經》（大正12，189c7-10）：

菩薩有四事，心不委曲當遠離。何謂為四？

一者、猶豫於佛法。二者、自貢高瞋恚，頑佷用加於人。三者、貪嫉諛訑。四者、說菩薩短。是為四。

（3）《佛說摩訶衍寶嚴經》（大正12，194c4-8）：

復次，迦葉！心有四曲，菩薩當除。云何為四？

一者、猶豫疑於佛法。二者、憍慢不語，恚怒眾生。三者、他所得利，心生慳愱。四者、毀呰誹謗，不稱譽菩薩。是謂迦葉！心有四曲，菩薩當除。

（4）《佛說大迦葉問大寶積正法經》卷1（大正12，202a2-7）：

佛告迦葉波：「有四種法，生不正心離菩薩行。」

迦葉白言：「云何四法？」

「一者、疑惑佛法，心不愛樂。二者、我見貢高，瞋恚有情。三者、他得利養，貪愛憎嫉。四者、於佛菩薩不生信敬，亦不稱讚而復毀謗。迦葉！如是四法，生不正心離菩薩行。」

（5）《大乘寶雲經》卷7〈7寶積品〉（大正16，276c12-19）：

菩薩有四種諂曲之心，常應捨離。何謂為四？

於諸佛法心生疑悔、不決了等，於諸不毀謗當作是念：「唯佛作證！佛法無量，為諸眾生隨機所說，甚深難解，唯佛自知，非我所解。」是故不生違逆之心。善男子！是名四法，令眾生生（1）憍慢心（2）瞋恨惱等。（3）於他利養起嫉妬心。（4）呵罵菩薩廣其惡名。善男子。是名四種諂曲之心，菩薩摩訶薩常應捨離。

（6）印順法師，《寶積經講記》，pp.39-41。 [↑](#footnote-ref-16)
17. （1）《大寶積經》卷112〈43普明菩薩會〉（大正11，632a28-b6）：

復次，迦葉！菩薩有四直心之相。何謂為四？

（1）所犯眾罪終不覆藏，向他發露，心無蓋纏。（2）若失國界、身命、財利，如是急事，終不妄語，亦不餘言。（3）一切惡事：罵詈、毀謗、撾打、繫縛，種種傷害，受是苦時，但自咎責，自依業報，不瞋恨他。（4）安住信力，若聞甚深難信佛法，自心清淨，能悉受持。迦葉！是為菩薩有四直心之相。

（2）《佛說遺日摩尼寶經》（大正12，189c10-15）：

菩薩有四事，直行至誠。何謂為四？

一者、自有過惡不覆藏，自悔欲除其罪。二者、實諦，亡命、亡國、亡財，不兩舌。三者、設有災變妄起，至罵詈、數數輕易及撾捶、閉著牢獄，設有是，當自悔前世惡所致。四者、無恨無瞋恚自信。是為四。

（3）《佛說摩訶衍寶嚴經》（大正12，194c9-15）：

菩薩有四順相。云何為四？

一者、所犯發露而不覆藏，心無纏垢。二者、真言致死終不違真。三者、所說而不相奪一切，侵欺、呵罵、輕易、撾捶、縛害，一切是我宿命所作，不起恚他、不生使纏。四者、堅住不信他說，至信佛法，亦不信之，內清淨故。是謂迦葉！菩薩有四順相。

（4）《佛說大迦葉問大寶積正法經》卷1（大正12，202a13-22）：

佛告迦葉波：「有四種法，令諸菩薩得柔軟相。」

迦葉白言：「云何四法？」

「一者、所得阿鉢羅諦，得已發露，終不覆藏，遠離過失。二者、彼須真實所言誠諦，寧可盡於王位、破壞富貴、散滅財利、捨於身命終不妄語，所言真實，亦不令他言說虛妄。三者、不發惡言毀謗蔑無一切眾生，乃至善與不善鬪諍、相打、禁繫、枷鎖，如是之過亦不言說，恐自成罪，得業果報。四者、依彼信行，深信一切諸佛法教，心意清淨。迦葉！如是四法，令諸菩薩得柔軟相。」

（5）《大乘寶雲經》卷7〈7寶積品〉（大正16，276c20-28）：

菩薩摩訶薩具有四種真實之相。何等為四？

（1）所謂於所犯罪終不覆藏，向他發露，懺悔改往，心無蓋纏。（2）若以實言，應失國土、身命、財物，如是急事不捨實語，亦不異緣作諸餘語。（3）一切惡事、罵詈、誹謗、撾打、繫縛、種種傷害，受此苦時，但自咎責推於往業，不瞋恨他，不懷其惡。（4）善住信力自心淨故，若於諸佛甚深之法難信難解，悉能信受、讀誦、受持。善男子！是名菩薩有四真實質直之相。

（6）印順法師，《寶積經講記》，pp.41-44。 [↑](#footnote-ref-17)
18. 罵詈（ㄌㄧˋ）：罵，斥罵。（《漢語大詞典》（十二），p.833）。 [↑](#footnote-ref-18)
19. 考＝拷【宋】【元】【明】【宮】。（大正26，66d，n.2） [↑](#footnote-ref-19)
20. 考掠（ㄌㄩㄝˋ）：拷打。（《漢語大詞典》（八），p.636）。 [↑](#footnote-ref-20)
21. 咎（ㄐㄧㄡˋ）：3.憎恨，厭惡。4.責怪，追究罪責。（《漢語大詞典》（三），p.309）。 [↑](#footnote-ref-21)
22. （1）《大寶積經》卷112〈43普明菩薩會〉（大正11，632b6-10）：

菩薩有四敗壞之相，何謂為四？

（1）讀誦經典而生戲論，不隨法行。（2）不能奉順恭敬師長令心歡悅，損他供養。（3）自違本誓而受信施。（4）見善菩薩輕慢不敬。迦葉！是為菩薩有四敗壞之相。

（2）《佛說遺日摩尼寶經》（大正12，189c15-19）：

菩薩有四事難調也，何謂四事？

一者、學經自用不隨師法。二者、所受教不用也，不慈孝於師。三者、受比丘僧所信句，妄與他人。四者、不敬於成就菩薩。是為四。

（3）《佛說摩訶衍寶嚴經》（大正12，194c16-20）：

菩薩有四惡。云何為四？

一者、多聞調譺、行不如法，不順教誡。二者、離於正法不敬師長，不消信施。三者、失戒、定、慧，癡惘受施。四者、見於調御智慧菩薩不敬、貢高而輕慢之。是謂迦葉！菩薩有四惡。

（4）《佛說大迦葉問大寶積正法經》卷1（大正12，202b6-12）：

佛告迦葉波：「有四種法，令諸菩薩心意剛強。」

迦葉白言：「云何四法？」

「一者、所聞最上勝法，心不樂行。二者、於法非法雖知淨染，淨法不行而行非法。三者、不親近阿闍梨及師法等，信受妄語，不知食處。四者、見諸菩薩具其勝德，都無恭敬，我見輕慢。迦葉！如是四法，令諸菩薩心意剛強。」

（5）《大乘寶雲經》卷7〈7寶積品〉（大正16，276c28-277a6）：

善男子！具有四法，𢤱悷難調難伏之相。何謂為四？

（1）讀誦經典翻為戲論，雖口說法不隨順行，於諸教誨違逆不信。（2）不能隨順恭奉供養和上、闍梨諸福田等令心喜悅。（3）損他信施恭敬供養，自違本誓而受信施。（4）見諸調御菩薩大士，輕欺生慢而不恭敬。善男子！是名菩薩有四種法，𢤱悷難調難伏之相。

（6）印順法師，《寶積經講記》，pp.45-46。 [↑](#footnote-ref-22)
23. 和尚＝和上【宋】【元】【宮】。（大正26，66d，n.3） [↑](#footnote-ref-23)
24. （1）《大寶積經》卷112〈43普明菩薩會〉（大正11，632b10-15）：

菩薩有四善順之相。何謂為四？

（1）所未聞經，聞便信受，如所說行；依止於法，不依言說。（2）隨順師教，能知意旨，易與言語，所作皆善，不失師意。（3）不退戒定，以調順心而受供養。（4）見善菩薩恭敬愛樂，隨順善人，稟受德行。迦葉！是為菩薩有四善順之相。

（2）《佛說遺日摩尼寶經》（大正12，189c19-23）：

菩薩有四事易調也。何謂為四？

一者、所聞經法隨教不過，所聞者但聞取法，不取嚴飾。二者、當恭敬於師無諛諂。三者、食知足，持戒、三昧如法。四者、見成就菩薩，持善心向，心、口、身亦爾，亦欲及其功德。是為四。

（3）《佛說摩訶衍寶嚴經》（大正12，194c21-25）：

菩薩有四智：一者、未聞者聞行如法。二者、依義不以文飾。三者、順教戒善語，所作皆善、孝順師尊，得戒定慧而食信施。四者、見於調御智慧菩薩，興善敬心。是謂迦葉！菩薩四智。

（4）《佛說大迦葉問大寶積正法經》卷1（大正12，202b20-26）：

佛告迦葉波：「有四種法，令於菩薩知見明了。」

迦葉白言：「云何四法？」

「一者、聞善樂行，聞惡樂止，知法真實，棄背邪偽，受行正道。二者、遠離毀謗，純善相應，美言流布，眾所愛敬。三者、親近師教，知彼食處，調伏諸根，戒、定不間。四者、自得菩提，不捨眾生，行實慈愍，令彼愛樂廣大真德。迦葉！如是四法，令於菩薩知見明了。」

（5）《大乘寶雲經》卷7〈7寶積品〉（大正16，277a6-17）：

善男子！菩薩有四調順之相。何謂為四？

（1）隨所聞法而善說之，如說而行；依止於法，不依言說。（2）承奉師教，能知意旨，易與言語，所作皆善，不失師意。（3）不退戒定，以調順心而受供養。（4）見諸善調信順大士，恭敬愛樂，隨順善訓，稟受德行。善男子！是名菩薩有四調順之相。

（6）印順法師，《寶積經講記》，pp.46-48。 [↑](#footnote-ref-24)
25. 用意：1.謂用心研究或處理問題。2.著意，留意。（《漢語大詞典》（一），p.1026） [↑](#footnote-ref-25)
26. 施：1.施行，施展。2.給予，施捨。（《漢語大詞典》（六），p.1576） [↑](#footnote-ref-26)
27. 於=（諸）【宋】【元】【明】【宮】。（大正26，66d，n.4） [↑](#footnote-ref-27)
28. （1）《大寶積經》卷112〈43普明菩薩會〉（大正11，632b15-20）：

菩薩有四錯謬。何謂為四？

（1）不可信人與之同意，是菩薩謬。（2）非器眾生說其深法，是菩薩謬。（3）樂大乘者為讚小乘，是菩薩謬。（4）**若行施時，但與持戒，供養善者，不與惡人，是菩薩謬**。迦葉！是為菩薩四謬。

（2）《佛說遺日摩尼寶經》（大正12，189c23-28）：

菩薩有四事得其過。何謂四事？

一者、本不相習不當妄信。二者、佛有深法不當妄教人，是為大過。三者、人有喜菩薩道者，反教人羅漢道，是為大過。四者、**於比丘僧中，布施心不等與者，是為大過**。是為四。

（3）《佛說摩訶衍寶嚴經》（大正12，194c26-195a2）：

菩薩有四差違。云何為四？

一者、未悉眾生便謂親厚，菩薩差違。二者、眾生不能堪受微妙佛法而為說之，菩薩差違。三者、愛樂上妙為說下乘，菩薩差違。四者、眾生正行皆得妙法，而相違反，菩薩差違。是謂迦葉！菩薩有四差違。

（4）《佛說大迦葉問大寶積正法經》卷1（大正12，202c8-13）：

佛告迦葉波：「菩薩有四種違犯。」

迦葉白言：「云何四種？」

「一者、眾生信根未熟而往化他，菩薩違犯。二者、下劣邪見眾生廣說佛法，菩薩違犯。三者、為小乘眾生說大乘法，菩薩違犯。四者、**輕慢正行持戒眾生，攝受犯戒邪行眾生。**迦葉！如是四種，菩薩違犯。」

（5）《大乘寶雲經》卷7〈7寶積品〉（大正16，277a12-17）：

善男子！菩薩有四僻謬，何謂為四？

（1）不可信人與之同意，是菩薩謬。（2）非器眾生說甚深法，是菩薩謬。（3）樂大乘者為說小法，是菩薩謬。（4）**若布施時，但施持戒供養善者，不施惡人，是菩薩謬**。善男子！是名菩薩四種僻謬。

（6）印順法師，《寶積經講記》，pp.48-50。 [↑](#footnote-ref-28)
29. （1）《大寶積經》卷112〈43普明菩薩會〉（大正11，632b20-23）：

菩薩有四正道。何謂為四？

（1）於諸眾生其心平等。（2）普化眾生等以佛慧。（3）於諸眾生平等說法。（4）普令眾生等住正行。迦葉！是為菩薩有四正道。

（2）《佛說遺日摩尼寶經》（大正12，189c28-190a2）：

菩薩有四事得菩薩道。何謂四事？

一者、等心於十方人，二者、布施等心於十方人，三者、所作為等心於十方人，四者、說經等心於十方人。是為四。

（3）《佛說摩訶衍寶嚴經》（大正12，195a3-6）：

菩薩有四道。云何為四？

一者、等心為一切眾生，二者、勸一切眾生學佛智慧，三者、為一切眾生而說正法，四者、令一切眾生順於正行。是謂迦葉！菩薩四道。

（4）《佛說大迦葉問大寶積正法經》卷1（大正12，202c21-25）：

佛告迦葉波：「有四種法成菩薩道。」

迦葉白言：「云何四法？」

「一者、於一切眾生心行平等，二者、於一切眾生用佛智教化，三者、於一切眾生演說妙法，四者、於一切眾生行正方便。迦葉！如是四法，成菩薩道。」

（5）《大乘寶雲經》卷7〈7寶積品〉（大正16，277a17-20）：

善男子！菩薩有四正道，何謂為四？（1）於諸眾生，生平等心。（2）普信眾生，等以佛慧。（3）於諸眾生，說法平等。（4）等令眾生，等住正行。善男子！是名菩薩有四正道。

（6）印順法師，《寶積經講記》，pp.50-52。 [↑](#footnote-ref-29)
30. （1）《大寶積經》卷112〈43普明菩薩會〉（大正11，632c5-8）：

復次，迦葉！菩薩有四非菩薩而似菩薩。何謂為四？（1）貪求利養而不求法。（2）貪求名稱，不求福德。（3）貪求自樂，不救眾生以滅苦法。（4）樂聚徒眾，不樂遠離。迦葉！是為四非菩薩而似菩薩。

（2）《佛說遺日摩尼寶經》（大正12，190a2-5）：

菩薩有四事，矯稱為菩薩。何謂四事？

一者、依經得生活。二者、但欲聲名，不索佛道。三者、但欲自安，不念苦人。四者、但口多說，不欲度餘人。是為四。

（3）《佛說摩訶衍寶嚴經》（大正12，195a17-20）：

復次迦葉！有四像菩薩。云何為四？

一者、貪利不求功德。二者、但自求樂，不為眾生。三者、但自除苦，不為眾生。四者、欲得眷屬，不樂遠離。是謂迦葉！四像菩薩。

（4）《佛說大迦葉問大寶積正法經》卷1（大正12，203a29-b4）：

佛告迦葉波：「有四種法為菩薩影像。」

迦葉白言：「云何四法？」

「一者、為利養，不為法。二者、為要稱讚，不為戒德。三者、自利求安，不利苦惱眾生。四者、於實德能不生分別樂欲。迦葉！如是四法，為菩薩影像。」

（5）《大乘寶雲經》卷7〈7寶積品〉（大正16，277a29-b4）：

善男子！菩薩有四，實非菩薩而似菩薩。何謂為四？（1）貪求利養而不求法。（2）貪求名稱，不求功德。（3）貪求自樂，不救眾生。（4）以滅苦法樂聚徒眾，不樂遠離。善男子。是名四非菩薩而似菩薩。

（6）印順法師，《寶積經講記》，pp.57-58。 [↑](#footnote-ref-30)
31. （1）《大寶積經》卷112〈43普明菩薩會〉（大正11，632c8-12）：

復次迦葉！菩薩有四真實菩薩。何謂為四？

（1）能信解空亦信業報。（2）知一切法無有吾我，而於眾生起大悲心。（3）深樂涅槃而遊生死。（4）所作行施皆為眾生不求果報。迦葉！是為四種真實菩薩福德。

（2）《佛說遺日摩尼寶經》（大正12，190a5-8）：

菩薩有四事成其功德。何謂四事？

一者、信虛空，二者、所作惡信當悔，三者、心念萬物皆非我所，四者、極大慈於十方人。是為四。

（3）《佛說摩訶衍寶嚴經》（大正12，195a21-24）：

菩薩有四真功德。云何為四？

一者、解空而信行報。二者、解無吾我，大慈眾生。三者、雖樂泥洹不捨生死。四者、行布施欲化眾生，不望其報。是謂迦葉！菩薩四真功德。

（4）《佛說大迦葉問大寶積正法經》卷1（大正12，203b11-16）：

佛告迦葉波：「有四種法為菩薩實德。」

迦葉白言：「云何四法？」

「一者、入空解脫門，信業報無性；二者、入無我無願門，雖得涅槃，恒起大悲樂度眾生；三者、於大輪迴巧施方便，四者、於諸有情雖行給施，不求果報。迦葉！如是四法，為菩薩實德。」

（5）《大乘寶雲經》卷7〈7寶積品〉（大正16，277b4-9）：

善男子！有四種真實菩薩。何謂為四？

（1）能信於空亦信業報。（2）知一切法無有吾我，而於眾生起大悲心。（3）深樂涅槃而遊生死。（4）所作布施皆為眾生不求果報。善男子！是為菩薩四種真實菩薩功德。

（6）印順法師，《寶積經講記》，pp.59-60。 [↑](#footnote-ref-31)
32. （1）《大寶積經》卷112〈43普明菩薩會〉（大正11，632b28-c4）：

菩薩有四善知識、四善等侶。何謂為四？

（1）諸來求者是善知識，佛道因緣故。（2）能說法者是善知識，生智慧故。（3）能教他人令出家者是善知識，增長善法故。（4）諸佛世尊是善知識，增長一切諸佛法故。迦葉！是為菩薩四善知識，四善等侶。

（2）《佛說遺日摩尼寶經》（大正12，190a12-16）：

菩薩有四善知識。何等為四？

一者、人所求索不逆也，用是故成佛道。二者、經師是為善知識，多聞經故。三者、勸樂使人發意求佛，成於功德。四者、佛天中天是善知識，具足諸佛法故。是為四。

（3）《佛說摩訶衍寶嚴經》（大正12，195a11-16）：

復次迦葉！菩薩有四善知識。云何為四？

（1）來乞求者是菩薩知識，長養道故。（2）為法師者是菩薩知識，多聞長養般若波羅蜜故。（3）勸出家學道者是菩薩善知識，長養一切諸善根故。（4）諸佛世尊是菩薩善知識，長養一切諸佛法故。是謂迦葉！菩薩四善知識。

（4）《佛說大迦葉問大寶積正法經》卷1（大正12，203a16-21）：

佛告迦葉波：「有四種法為菩薩善友。」

迦葉白言：「云何四法？」

「一者、所有求菩提道者，為菩薩善友。二者、作大法師，為菩薩善友。三者、以聞思修慧出生一切善根者，為菩薩善友。四者、於佛世尊求一切佛法者，為菩薩善友。迦葉！如是四法，為菩薩善友。」

（5）《大乘寶雲經》卷7〈7寶積品〉（大正16，277a24-29）：

善男子！菩薩有四善知識、四善等侶。何謂為四？

（1）諸來乞者是善知識，道因緣故。（2）能說法者是善知識，增長善故。（3）勸令出家是善知識，出三界苦。（4）諸佛菩薩是善知識，增長一切正妙法故。善男子！是名菩薩四善知識四善等侶。

（6）《菩提資糧論》卷6（大正32，539a18-23）：

四種菩薩善知識應當親近。何等為四？

所謂（1）法師是菩薩善知識，為助持聞慧故。（2）佛世尊是菩薩善知識，為助持諸佛法故。（3）勸出家者是菩薩善知識，為助持諸善根故。（4）乞求者是菩薩善知識，為助持菩提心故。此四種菩薩善知識應當親近。

（7）印順法師，《寶積經講記》，pp.55-57。 [↑](#footnote-ref-32)
33. （1）《大寶積經》卷112〈43普明菩薩會〉（大正11，632b24-28）：

菩薩有四非善知識、非善等侶。何謂為四？

（1）求聲聞者，但欲自利。（2）求緣覺者，喜樂少事。（3）讀外經典路伽耶毘，文辭嚴飾。（4）所親近者，但增世利，不益法利。迦葉！是為菩薩有四非善知識、非善等侶。

（2）《佛說遺日摩尼寶經》（大正12，190a8-12）：

菩薩有四惡知識。何謂四？

一者、教人為羅漢道滅意。二者、教人為辟支佛道，自守無為。三者、喜教人為教道。四者、人求有學經者，持財物誘恤，不肯教人。是為四。

（3）《佛說摩訶衍寶嚴經》（大正12，195a7-10）：

復次迦葉！菩薩有四惡知識。云何為四？

一者、聲聞但自饒益。二者、緣覺少義少事。三者、世俗師典，專在言辯。四者、習彼但得世法，不獲正法。是謂迦葉！菩薩四惡知識。

（4）《佛說大迦葉問大寶積正法經》卷1（大正12，203a3-8）：

佛告迦葉波：「有四種法為菩薩怨而不可行。」

迦葉白言：「云何四法？」

「一者、樂修小乘自利之行。二者、行辟支佛乘淺近理法。三者、隨順世間呪術伎藝。四者、用世智聰辯集彼世間虛妄無利之法。迦葉！如是四法，為菩薩冤不可同行。」

（5）《大乘寶雲經》卷7〈7寶積品〉（大正16，277a20-25）：

善男子！菩薩有四非善知識、非善等侶。何謂為四？

（1）求聲聞者，但欲自利。（2）求緣覺者，心樂少事。（3）歎外經典路伽耶陀，文章嚴飾。（4）所親近者，但增世利，不慕法利。善男子！是名菩薩有四非善知識、非善等侶。

（6）《菩提資糧論》卷6（大正32，539a26-29）：

四種菩薩惡知識，應當知之。何等為四？

所謂（1）世論者，習近種種雜辯才故。（2）攝世財物者，不攝法故。（3）獨覺乘者，少義利少作事故。（4）聲聞乘者，自利行故。

（7）印順法師，《寶積經講記》，pp.52-55。 [↑](#footnote-ref-33)
34. （1）〔隋〕智顗說，《妙法蓮華經文句》卷8〈釋安樂行品〉（大正34，120b12-15）：

路伽耶，此云「惡論」，亦云「破論」。「逆路」者，逆君父之論。又「路」名為善論，亦名師破弟子，「逆路」名惡論，亦名弟子破師。

（2）〔唐〕慧琳撰《一切經音義》卷15（大正54，399c15-16）：

路迦耶經（梵語，此名惡論議，正梵音云路迦耶底迦，此則順世外道，隨順世間凡情，所說執計之法是常、是有等）。

（3）順世外道：梵名Lokāyata或Lokāyatika。音譯**路伽耶**派、盧迦耶陀派、路歌夜多派、路迦也底迦派。又作順世派。為古印度婆羅門教之支派，主張隨順世俗，倡導唯物論之快樂主義。此派與阿耆毘伽派同為古印度自由思想之代表學派。此派以唯物論之立場，主張地、水、火、風等四元素合成吾人身心，人若命終，四大亦隨之離散，五官之能力亦還歸虛空，故吾人死後一切歸無，靈魂亦不存在。因此，此派否認輪迴、業，復否認祭祀、供儀、布施之意義。於認識論上主張感覺論，於實踐生活上主張快樂論。並反對婆羅門所主張之祭祀萬能主義，而傾向於詭辯之思想。（《佛光大辭典》（六），p.5353.1-5353.2） [↑](#footnote-ref-34)
35. （廣）＋大【宋】【元】【明】【宮】。（大正26，67d，n.1） [↑](#footnote-ref-35)
36. （1）《大寶積經》卷112〈43普明菩薩會〉（大正11，632c13-16）：

復次，迦葉！菩薩有四大藏。何謂為四？

若有（1）菩薩值遇諸佛。（2）能聞六波羅蜜及其義解。（3）以無礙心視說法者。（4）樂遠離行，心無懈怠。迦葉！是為菩薩有四大藏。

（2）《佛說遺日摩尼寶經》（大正12，190a16-19）：

菩薩有四珍寶。何謂為四？

一者、見佛已悉供養無二意。二者、六波羅蜜法悉聞。三者、常淨心向師。四者、止於愛欲，常止空閑處。是為四。

（3）《佛說摩訶衍寶嚴經》（大正12，195a25-28）：

菩薩摩訶薩有四大藏。云何為四？

一者、值佛出現於世，二者、聞說六度無極，三者、見法師心中無礙，四者、不放逸樂住山林。是謂迦葉！菩薩有四大藏。

（4）《佛說大迦葉問大寶積正法經》卷1（大正12，203b22-26）：

佛告迦葉波：「有四種法為菩薩大藏。」

迦葉白言：「云何四法？」

「一者、於諸佛所恭敬供養。二者、恒行六度大波羅蜜多。三者、尊重法師，心不退動。四者、樂居林野，心無雜亂。迦葉！如是四法，為菩薩大藏。」

（5）《大乘寶雲經》卷7〈7寶積品〉（大正16，277b9-13）：

善男子！菩薩有四大藏。何謂為四？

若有（1）菩薩值佛出世。（2）因爾得聞六波羅蜜及其義趣。（3）以無礙心侍說法者，不暫遠離，心無懈怠。（4）住阿蘭若而無放逸。善男子！是名菩薩有四大藏。

（6）《菩提資糧論》卷6（大正32，539b7-10）：

四種菩薩大藏，應當得之。何等為四？所謂（1）奉事出世諸佛，（2）聽聞六波羅蜜，（3）以無礙心見於法師，（4）以不放逸樂住空閑之處。此是四種菩薩大藏，應當得之。

（7）印順法師，《寶積經講記》，pp.61-62。 [↑](#footnote-ref-36)
37. 閡＝礙【宋】【元】【明】【宮】下同。（大正26，67d，n.2） [↑](#footnote-ref-37)
38. （1）《大寶積經》卷112〈43普明菩薩會〉（大正11，632c16-19）：

復次迦葉！菩薩有四法能過魔事。何謂為四？

（1）常不捨離菩提之心，（2）於諸眾生心無恚礙，（3）覺諸知見，（4）心不輕賤一切眾生。迦葉！是為菩薩四法，能過魔事。

（2）《佛說遺日摩尼寶經》（大正12，190a19-22）：

菩薩有四事出於魔界。何謂為四？

一者、不捨菩薩心，二者、無有瞋恚心向於十方人大如毛髮，三者、悉學外餘道，四者、恭敬於諸菩薩。是為四。

（3）《佛說摩訶衍寶嚴經》（大正12，195b1-4）：

菩薩有四法越度眾魔。云何為四？

一者、不捨菩薩心，二者、心不礙一切眾生，三者、不染著一切諸見，四者、不輕慢一切眾生。是謂迦葉！菩薩四法越度眾魔。

（4）《佛說大迦葉問大寶積正法經》卷1（大正12，203c3-7）：

佛告迦葉波：「有四種法，遠離菩薩魔道。」

迦葉白言：「云何四法？」

「一者、所行諸行不離菩提心，二者、於一切眾生心無惱害，三者、於一切法明了通達，四者、於一切眾生不生輕慢。迦葉！如是四法，遠離菩薩魔道。」

（5）《大乘寶雲經》卷7〈7寶積品〉（大正16，277b13-16）：

善男子！菩薩有四種法能壞魔事。何謂為四？

（1）常不捨離菩提之心。（2）於諸眾生心無罣礙。（3）於諸執著悉皆覺知。（4）心不輕賤一切眾生。善男子！是名菩薩有四種法，能壞魔事。

（6）印順法師，《寶積經講記》，pp.63-64。 [↑](#footnote-ref-38)
39. （1）《大寶積經》卷112〈43普明菩薩會〉（大正11，632c23-27）：

復次，迦葉！菩薩有四無量福德莊嚴。何謂為四？

（1）以清淨心而行法施。（2）於破戒人生大悲心。（3）於諸眾生中稱揚讚歎菩提之心。（4）於諸下劣修習忍辱。迦葉！是為菩薩有四無量福德莊嚴。

（2）《佛說遺日摩尼寶經》（大正12，190a22-26）：

菩薩有四事，得功德不可復計。何謂為四？

一者、持法施與人，不希望欲有所得。二者、人有犯戒者，當慈哀之。三者、多教人為菩薩道。四者、有下賤人來毀辱菩薩，悉當忍之。是為四。

（3）《佛說摩訶衍寶嚴經》（大正12，195b10-14）：

菩薩摩訶薩有四無量福行。云何為四？

一者、法施心無悕望，二者、見有犯戒興大悲心，三者、願一切眾生樂菩薩心，四者、見有羸劣不捨忍辱。是謂迦葉！菩薩四無量福行。

（4）《佛說大迦葉問大寶積正法經》卷1（大正12，203c25-29）：

佛告迦葉波：「有四種法生菩薩無量福德。」

迦葉白言：「云何四法？」

「一者、恒行法施心無悋惜，二者、起大悲心救護破戒眾生，三者、化諸有情發菩提心，四者、於下劣惡人忍辱救護。迦葉！如是四法，出生菩薩無量福德。」

（5）《大乘寶雲經》卷7〈7寶積品〉（大正16，277b16-21）：

善男子！菩薩有四不可思量福德行業。何謂為四？

（1）以清淨心而行法施。（2）於破戒人生大悲心。（3）於諸眾生稱揚歎詠菩提之心。（4）於無力者修習忍辱。善男子！是名菩薩有四不可思量福德行業。

（6）印順法師，《寶積經講記》，pp.66-68。 [↑](#footnote-ref-39)
40. （1）《大寶積經》卷112〈43普明菩薩會〉（大正11，632c19-23）：

菩薩有四法攝諸善根。何謂為四？

（1）在空閑處離諂曲心。（2）諸眾生中行四攝法而不求報。（3）為求法故，不惜身命。（4）修諸善根，心無厭足。迦葉！是為菩薩四法攝諸善根。

（2）《佛說摩訶衍寶嚴經》（大正12，195b5-10）：

菩薩摩訶薩有四法攝受一切善法。云何為四？

一者、常止山澤，心無欺詐。二者、有恩無恩心常忍辱。三者、念報四恩，棄捨身命為眾生故。四者、求法而無厭足，具一切善根故。是謂迦葉！菩薩摩訶薩四法攝受一切善。

（3）《佛說大迦葉問大寶積正法經》卷1（大正12，203c14-19）：

佛告迦葉波：「有四種法集菩薩一切善根。」

迦葉白言：「四法云何？」

「一者、樂住林間寂靜宴默。二者、布施、愛語、利行、同事攝諸眾生。三者、樂求妙法棄捨身命。四者、聞義不足集諸善根勤行精進。迦葉！如是四法，能集菩薩一切善根。」

（4）印順法師，《寶積經講記》，pp.64-66。 [↑](#footnote-ref-40)
41. 矯異：故意與眾不同，有意立異。（《漢語大詞典》（七），p.1551）。 [↑](#footnote-ref-41)
42. 常行：1.指平時的行為準則，永久實行的准則。3.日常實行。4.平常的行為。（《漢語大詞典》（三），p.736）。 [↑](#footnote-ref-42)
43. （法）－【宋】【元】【明】【宮】。（大正26，67d，n.3） [↑](#footnote-ref-43)
44. 廣＋（說）【宋】【元】【明】。（大正26，67d，n.4） [↑](#footnote-ref-44)
45. （1）《大寶積經》卷112〈43普明菩薩會〉（大正11，636a16-29）：

出家之人有**二不淨心**。何謂為二？一者、讀誦路伽耶等外道經書，二者、多畜諸好衣鉢。

又出家人有**二堅縛**。何謂為二？一者、見縛，二者、利養縛。

又出家人有**二障法**。何謂為二？一者、親近白衣，二者、憎惡善人。

又出家人有**二種垢**。何謂為二？一者、忍受煩惱，二者、貪諸檀越。

又出家人有**二雨雹**，壞諸善根。何謂為二？一者、敗逆正法，二者、破戒受人信施。

又出家人有**二癰瘡**。何謂為二？一者、求見他過，二者、自覆其罪。

又出家人有**二燒法**。何謂為二？一者、垢心受著法衣，二者、受他持戒善人供養。

又出家人有**二種病**。何謂為二？一者、懷增上慢而不伏心，二者、壞他發大乘心。

（2）印順法師，《寶積經講記》，pp.202-209。 [↑](#footnote-ref-45)
46. （虛）＋空【宋】【元】【明】【宮】。（大正26，67d，n.5） [↑](#footnote-ref-46)
47. （名）－【宋】【元】【明】【宮】。（大正26，67d，n.6） [↑](#footnote-ref-47)
48. （1）憎＝增【宋】【元】【明】【宮】。（大正26，67d，n.7）

（2）《大正藏》原作「憎」，今依【宋】本等改作「增」。 [↑](#footnote-ref-48)
49. 沮壞：毀壞，敗壞，破壞。（《漢語大詞典》（五），p.1072）。 [↑](#footnote-ref-49)
50. 又＝及【宋】【元】【明】【宮】。（大正26，67d，n.8） [↑](#footnote-ref-50)
51. 免＝勉【宋】【元】【明】【宮】。（大正26，67d，n.9） [↑](#footnote-ref-51)
52. 故＋（無有法）【宋】【元】【明】【宮】。（大正26，67d，n.10） [↑](#footnote-ref-52)
53. 於捨＝捨於【宋】【元】【明】【宮】。（大正26，67d，n.12） [↑](#footnote-ref-53)
54. （1）《十住經》卷1〈1歡喜地〉（大正10，502b10-12）：

是菩薩以大悲心、大捨心救一切眾生故，轉勤推求世間、出世間利益勝事，心無疲懈，是故，菩薩生無疲惓功德。

（2）《大方廣佛華嚴經》卷34〈26十地品〉（大正10，182c25-28）：

佛子！菩薩以此慈、悲、大施心，為欲救護一切眾生，轉更推求世、出世間諸利益事無疲厭故，即得**成就無疲厭心**。

（3）《佛說十地經》卷2〈1菩薩極喜地〉（大正10，540a17-20）：

復次，菩薩既得如是大慈、大悲、大捨意樂已，為欲救拔一切有情，轉更訪求世出世間諸利益事，訪求之時心無厭倦，即得如是無厭倦性。 [↑](#footnote-ref-54)
55. （說）＋諸【宋】【元】【明】【宮】。（大正26，67d，n.13） [↑](#footnote-ref-55)
56. 案：「二利」即「世間利、出世間利」。 [↑](#footnote-ref-56)
57. （1）《十住經》卷1〈1歡喜地〉（大正10，502b12-13）：

於諸經書能自開解，是故生知經書功德。

（2）《大方廣佛華嚴經》卷34〈26十地品〉（大正10，182c28-29）：

得無疲厭心已，於一切經論心無怯弱；無怯弱故，即得**成就一切經論智**。

（3）《佛說十地經》卷2〈1菩薩極喜地〉（大正10，540a20-21）：

無厭倦者，於一切論得無怯弱故，此菩薩於諸論中智得成就。 [↑](#footnote-ref-57)
58. （1）《十住經》卷1〈1歡喜地〉（大正10，502b13-16）：

得如是知經書智慧，善能籌量應作、不應作，於上中下眾生隨宜而行，隨有依止來親近者隨力利益，是故，菩薩生世智功德。

（2）《大方廣佛華嚴經》卷34〈26十地品〉（大正10，182c29-183a3）：

獲是智已，善能籌量應作、不應作，於上、中、下一切眾生，隨應、隨力、隨其所習，如是而行，是故菩薩**得成世智**。

（3）《佛說十地經》卷2〈1菩薩極喜地〉（大正10，540a21-23）：

此以如是諸論相應，應不應作善籌量，智於劣、中、勝諸有情，所如應、如宜而修正行故，此世智而得成就。 [↑](#footnote-ref-58)
59. 方俗：地方風俗。（《漢語大詞典》（六），p.1562） [↑](#footnote-ref-59)
60. （1）《大般涅槃經》卷19〈8梵行品〉（大正12，477b25-c1）：

諸佛世尊常說是言：「有二白法能救眾生，一、慚，二、愧。

慚者自不作罪，愧者不教他作；慚者內自羞恥，愧者發露向人；慚者羞人，愧者羞天；是名慚愧。

無慚愧者不名為人，名為畜生。有慚愧故，則能恭敬父母師長；有慚愧故，說有父母兄弟姊妹。」

（2）參見《大毘婆沙論》卷35（大正27，180a28-181b2）。

（3）《阿毘曇毘婆沙論》卷19〈5無慚愧品〉（大正28，136b9-137a1）。 [↑](#footnote-ref-60)
61. （1）《雜阿含經》卷47（1243經）（大正2，340c23-29）：

爾時，世尊告諸比丘：「有二淨法能護世間。何等為二？所謂慚、愧。假使世間無此二淨法者，世間亦不知有父母、兄弟、姊妹、妻子、宗親、師長、尊卑之序，顛倒渾亂如畜生趣。以有二種淨法，所謂慚、愧，是故世間知有父母，乃至師長、尊卑之序，則不渾亂如畜生趣。」

（2）《增壹阿含經》卷9〈18慚愧品〉（1經）（大正2，587b5-14）。

（3）《七處三觀經》卷1（40經）（大正2，881b8-17）。 [↑](#footnote-ref-61)
62. （1）《十住經》卷1〈1歡喜地〉（大正10，502b16-18）：

得世智功德則知時、知量，慚愧莊嚴，修習自利利彼之道，是故則生慚愧功德。

（2）《大方廣佛華嚴經》卷34〈26十地品〉（大正10，183a3-4）：

成世智已，知時知量，以慚愧莊嚴勤修自利、利他之道，是故**成就慚愧莊嚴**。

（3）《佛說十地經》卷2〈1菩薩極喜地〉（大正10，540a23-25）：

得世智已，應時、應分、應量而行，以慚愧莊嚴心之相續，勤修自利利他加行，由此菩薩慚愧得成。 [↑](#footnote-ref-62)
63. 尚＝常【宋】【元】【明】【宮】。（大正26，68d，n.2） [↑](#footnote-ref-63)
64. 鄙薄：1.鄙陋淺薄。（《漢語大詞典》（十），p.680） [↑](#footnote-ref-64)
65. （1）《十住經》卷1〈1歡喜地〉（大正10，502b18-20）：

如是功德行中精勤修行，心不懈退，是精進不退功德，即時得堪受力。

（2）《大方廣佛華嚴經》卷34〈26十地品〉（大正10，183a5）：

於此行中勤修出離，不退不轉，**成堅固力**。

（3）《佛說十地經》卷2〈1菩薩極喜地〉（大正10，540a26-28）：

即於如是正加行中皆能出離，得無退屈及無轉易力所持性，是故菩薩堅力持性而得發生。 [↑](#footnote-ref-65)
66. （1）《十住經》卷1〈1歡喜地〉（大正10，502b20-21）：

得堪受力已，勤行供養諸佛，隨佛所說，如說而行。

（2）《大方廣佛華嚴經》卷34〈26十地品〉（大正10，183a5-6）：

得堅固力已，**勤供諸佛，於佛教法能如說行**。

（3）《佛說十地經》卷2〈1菩薩極喜地〉（大正10，540a28-29）：

菩薩得此堅力持已，即能慇懃供養、承事諸佛如來及教法中而正修行。 [↑](#footnote-ref-66)
67. 厭＝倦【宋】【元】【明】【宮】。（大正26，68d，n.3） [↑](#footnote-ref-67)
68. 「能淨乃至道」十字，宋元明宮四本俱作長行。（大正26，68d，n.4） [↑](#footnote-ref-68)
69. （1）《十住經》卷1〈1歡喜地〉（大正10，502b21-23）：

諸佛子！是菩薩，悉知生起如是清淨地法，所謂（1）信、（2）慈、（3）悲、（4）捨、（5）不疲惓、（6）知諸經書、（7）善解世法、（8）慚愧、（9）堪受力、（10）供養諸佛，如所說行。

（2）《大方廣佛華嚴經》卷34〈26十地品〉（大正10，183a6-9）：

佛子！菩薩如是成就十種淨諸地法，所謂（1）信、（2）悲、（3）慈、（4）捨、（5）無有疲厭、（6）知諸經論、（7）善解世法、（8）慚愧、（9）堅固力、（10）供養諸佛、依教修行。

（3）《佛說十地經》卷2〈1菩薩極喜地〉（大正10，540a29-b3）：

菩薩如是成就十種淨諸地法，所謂（1）淨信、（2）慈、（3）悲、（4）慧捨※、（5）無有厭倦、（6）善知諸論、（7）善解世間、（8）慚愧莊嚴、（9）堅力持性、（10）供養諸佛。

※ 案：「慧捨」，比對其他經論，或可理解為「惠捨、惠施」。

（4）參見《瑜伽師地論》卷47（大正30，555b29-c18）。

（5）參見《瑜伽師地論》卷49（大正30，565b1-24）。 [↑](#footnote-ref-69)
70. 故＝教【宋】【元】【明】【宮】。（大正26，68d，n.5） [↑](#footnote-ref-70)
71. 田＝佃【宋】【元】【明】【宮】。（大正26，68d，n.6） [↑](#footnote-ref-71)
72. （間）－【宋】【元】【明】【宮】。（大正26，68d，n.7） [↑](#footnote-ref-72)
73. （歡）－【宋】【元】【明】【宮】。（大正26，68d，n.8） [↑](#footnote-ref-73)
74. 唱導：1.前導，領先。2.猶倡導。帶頭提倡。3.佛教語。謂講經說法，宣唱開導。（《漢語大詞典》（三），p.382） [↑](#footnote-ref-74)